Viktor Orban a răbufnit în timpul unui discurs și a lansat un mesaj puternic, în contextul alegerilor europarlamentare din 9 iunie. În primul rând, premierul maghiar a subliniat că singura opțiune pentru a păstra libertatea şi suveranitatea Ungariei este o ocupare a Bruxelles-ului.
"Dacă dorim să păstrăm libertatea şi suveranitatea Ungariei, nu vom avea altă opţiune decât să ocupăm Bruxellesul", a declarat Orban.
Viktor Orban a șters pe jos cu Bruxelles-ul
De asemenea, acesta a comparat Bruxelles-ul cu un imperiu care "a abandonat oamenii, agricultorii, clasa mijlocie şi companiile". Acesta avertizează și că autoritățile europene limitează "drepturile naţiunilor".
"Vrea să ne oblige să participăm la război, să acceptăm migranţi şi să ne îndoctrineze copiii", a subliniat premierul maghiar, conform EFE.
Ulterior, Orban a spus că opresiunea, corupţia sau violenţa nu duc nicăieri. Potrivit sursei menționate, premierul maghiar consideră că Bruxelles-ul nu este "primul imperiu care râvneşte la Ungaria".
El a evocat atât imperiul Otoman, cât și pe cel Habsbusrgic, dar şi Uniunea Sovietică.
"Bruxellesul nu este primul imperiu care râvneşte la Ungaria, dar în ultimii 500 de ani toate imperiile de acest fel şi-au dat seama că opresiunea, corupţia sau violenţa (…) nu le duc nicăieri", a mai spus Orban.
Acesta a insistat că Ungaria este o ţară suverană şi "aşa va continua să fie".
"Noi suntem David pe care Goliat ar face bine să-l evite. (…) Ungaria este o ţară suverană şi aşa va continua să fie. Bruxellesul singur nu va înţelege asta (…), dar noi vom defila spre Bruxelles şi vom aduce noi înşine schimbarea în UE", a declarat premierul maghiar.
Premierul de la Budapesta spune că europenii se tem pentru libertatea lor
Premierul de la Budapesta a spus și că europenii se tem pentru libertatea lor, din cauza UE. În acest context, consideră el, forţele politice suveraniste vor schimba harta politică în acest an decisiv.
Astfel, ei vor deveni majoritari în Occident şi vor "restabili viaţa normală".
"Acest an este decisiv. La finalul anului noi vom fi majoritari în lumea occidentală. Suntem în faţa unei reorientări suveraniste atât în SUA, cât şi în Uniunea Europeană", a mai spus Viktor Orban.
Acesta a enumerat ţările unde în ultimele luni partidele cu această orientare au câştigat alegerile, respectiv Slovacia, Olanda şi Italia.
El a adăugat și că Republica Cehă "se trezeşte", iar Austria "se pregăteşte" şi ea pentru un succes al conservatorilor.
Între timp, subliniază el, oamenii din SUA "se răzvrătesc" împotriva actualei administrații.
Premierul maghiar a amintit apoi de "şantajul" la adresa Ungariei prin care Comisia Europeană a îngheţat accesul acestei ţări la fondurile europene pe motivul încălcării statului de drept, deblocându-i la sfârşitul anului trecut doar aproximativ o treime din aceste fonduri.
"La alegerile din 9 iunie nu te vei putea ascunde, va trebui să decizi dacă îţi aperi ţara sau dacă mănânci pâinea altora!", a conchis Viktor Orban.